Писмо от Васил Левски до Любен Каравелов, юли 1872
Байо! Вестниците "Свобода" от брой първи получих десет, [а] не двайсет, както [ни] беше думата. Пращай ми двайсет, че парите няма да забавя за дълго време. Вестниците ми изпращайте редовно през Русчук и в един ден. Виж, определи един ден назад, та ако се случи да се забави в печатането си един ден назад, то пак да може в означеното време да пристигне в Русчук. Защото един ден закъснял, отива цяла неделя. Така е наредена пощата.

* * * * *

Д.Общи ще го извадим от служба поради неспособностите му. По ония места, дето беше отреден, с готови съставени местни к-ти, само да [ги] нагледва и подканя в работата им и от време на време да дава сметка, той излязъл от границата си. И, както виждам, според естествения му характер: хвалби, по-многото с лъжи; пред съучастниците, както и да е, но и по кръчмите говорил на хората: "Ей, братя, купувайте си оръжие, че знаете ли, лятоска [ще] има нещо!" Тук-таме е лъгал, че бил пренесъл хиляда хиляди иглянки пушки и от дума на дума разбрало и павителството, узнало и името му, и с какъв кон ходи, и по цялото онова окръжие се дири под листо… Додоха някои и други от ония страни членове в народната работа, и казват: "Д.Общи да го махнете от нашите места и писаря му [също]. Защото инак не сме вече в работа." Това заварих в Българско.

За Д.Общи с време казвах, че не е за такваз работа, а само да го водиш след себе [си], но няколко [души] с вишегласие казха [да остане на работа].

* * * * *

Пак да Ви напомня: ако дойде някой да Ви дрънка за нещо народно, гледайте какво правите и без знак, ако ще и брат ти [да е], да не му вярваш.

Величко ефенди до някой ден ще се возвеличи с главата надолу. Възпрятаме ръкавите си! И, както ми се чини, ще се почне от черна глава.

 Източник

 Из сборника "Свята и чиста република: избрани страници от писма на Васил Левски", съставители Иван Унджиев, Никола Кондарев, София, "Наука и изкуство", 1987, с.166, 197, 211

Писма от Васил Левски